Folketing
2005-05-11

Det er jo heldigvis sådan, at både fru Louise Frevert og jeg står bag den skolelov, der gælder, og som meget klart placerer ansvaret for de forskellige ting. Skoleloven er ikke så slap, som det kan lyde, når man hører denne debat. Den har en formålsparagraf, som blev strammet op ved revisionen i 1993. Der er ikke tale om, at man kan gøre hvad som helst. Der er i øvrigt også et såkaldt decorumkrav for lærere, det vil sige, at de i deres adfærd og opførsel skal leve op til det, man kan forvente af en folkeskolelærer. Og i øjeblikket kører jeg en sag mod Københavns Kommune, som ikke lever op til kravene i forbindelse med kristendomsundervisningen. Så jeg synes ikke, at loven er så slap, som man kan få indtryk af, når man hører debatten. Jeg skal i hvert fald nok sørge for, at det, der står i loven, overholdes. Det kan jeg garantere. Det, som jeg ikke kan gribe ind over for, vil jeg ikke desto mindre holde meget nøje øje med, og det er jeg glad for at fru Louise Frevert også vil.